Af da oân Seitn steht dés Beschreibm vo da Vüfåit vo dé Viecha, Pflanzaln, Schwammaln und Mikroorganismen in Voadagrund. Dés is dé Systematik oda Spezielle Biologie (vo Lateinésch species = Oart). Nåch dé untaschiadléchn Lébewesn, dé ma betråcht, untatäult ma dé Biologie é dé Zoologie (Viecha), Botanik (Pflônzn), Mykologie (Schwammal) und Mikrobiologie (Bakterien und so kloâns Zeig). Am Ôfông, såg ma én Mittlåita, is's då netta då drum gônga, daas ma's ausanônda kennt, wônn ma's braucht, såg ma ois Häulpflônzn, oda wônn ma damid zon doân håt, såg ma ois Ungraud. Dônn is's åba mid'n genaua Hischaun oiwäul mea und mea woarn und bevoa sé sé nimma auskênnt håbnt, håbnt's ôngfônga, daas's a System ênebråcht håbnt, a Êtäulong vo oim wås lébt. Oâna vo dé Wichtegan am Ôfông is då da Linnaeus gwésn. Af dên geht dé Oart und Weis zruck, wia ma de Lébewesn wissnschåftle benennt. Zo deara Benennong gibt's aa ân eigena Zweig vo da Systematik, dé Nomenklatur. Mea und mea hând's davô weggagônga, daas's dé Êtäulong aloâ nåch Untaschiad gmåcht håbnt, dé wås ma leicht siagt. Sé håbnt sé dônn mea nåch da Vawôndtschåft gricht. Wäu jå da Darwin dé Evolutionstheorie afbråcht håt, dé besågt, daas oiss midanônda vawôndt is.